Epizoda 11 (Bitange i princeze, sezona 1)

"**Epizoda 11**" jedanaesta je epizoda prve sezone sitcoma *[[Bitange i princeze]]*. Epizoda je premijerno prikazana 24. lipnja 2005. godine na HRT-u 2, a režirao ju je i napisao Goran Kulenović.

Inspirirana serijom *[[Friends|Prijatelji]]*, ova epizoda prati pokušaj Irene i Lucije da okladom dobiju veći stan od dečkiju. Prema okladi, Teov papagaj Miki mora otpjevati prva dva stiha "Internacionale"; ako ne uspije, cure dobivaju veći stan, a ako uspije, cure moraju čistiti stan dečkima mjesec dana. Problemi krenu kada Irena odluči varati. 
 
## Sinopsis

U videoteci, Lucija gleda *[[Friends|Prijatelje]]* na televiziji kada ulazi Kazo s novinama i zaključuje kako su Robi i Irena nakon najnovijeg fijaska definitivno gotovi na televiziji jer je StrTV objavio oglas da traže nove voditelje. Lucija govori kako joj je Irena rekla da ne zna što bi od ponuda koje ima, dok Kazo govori kako mu je Robi prodao laž da ga HRT želi za šefa sportske redakcije, međutim da će odbiti ukoliko mu ne ponude bolji službeni automobil od onoga što ga ima Goran Milić; međutim, ispostavi se kako Lucija vjeruje njihovim lažima.

U stanu od dečkiju, Robi nešto traži u ormaru koji je prepun gluposti i u potpunom neredu. Teo predloži da unajme čistačicu, što Robi odbija. U jednom trenutku, Robi iz ormara izvadi krletku, na što Teo čeznutljivo doziva izvjesnog Mikija i predloži Robiju novog cimera. Međutim, prije nego se uspiju dogovoriti, Robi iz ormara izvlači limenku, a u stan dolazi Irena, koja mu govori da je njegov "pakleni plan" ispod svake razine i da ona u tome ne planira sudjelovati, ali se ipak predomisli. 

Na StrTV-u, cijela hrpa ljudi prijavila se na audiciju za nove voditelje, koja iz nepoznatih razloga kasni. Ubrzo se u hodniku pojavljuju Robi i Irena, prerušeni kao i prije, te se tobože prepiru oko tehnike i ulaze u prostorije televizije. Tamo brzo skidaju kostime prije nego ih itko vidi te izlaze pred ekipu koja čeka audiciju kao Robert Kumerle i Irena Grobnik, lažući da će oni provjeravati kandidate, kojima postavljaju ili nemoguće ili apsurdne uvjete. Prvi uvjet, kako ga navodi Robi, jest da kandidati aktivno prate program StrTV-a, što odmah eliminira nekoliko kandidata. Irena im tada čita opće uvjete i traži da budu "kameroprivlačni", na što samoinicijativno potjera zgodnu djevojku koju smatra prijetnjom, unatoč činjenici da je djevojka bila miss fotogeničnosti. Robi se tada nadovezuje s vozačkom dozovlom, međutim kada nitko ne otpadne, navede da moraju imati dozvolu F kategorije (za tramvaje), što konačno eliminira nekolicinu kandidata. Irenin sljedeći uvjet je da kandidati znaju nacrtati "Straussovu krivulju", a kada ju jedan od kandidata ispravi da se kaže Gaussova krivulja, Robi ga potjera. U tom trenutku od punog hodnika ostaje samo pet kandidata. 

Istovremeno, Teo dolazi u videoteku s krletkom i govori Kazi da je odlučio vratiti Mikija od Barbare; dodaje da se Robi složio (iako Robi nema pojma tko je Miki jer mu Teo nikada nije stigao objasniti), na što Kazo također pristaje, ali samo ako neće morati čistiti za njim. Lucija naivno misli da Teo ima sina te pita koliko ima godina, a Teo i Kazo, ne želeći Luciji razbijati iluziju, nastavljaju s pričom; Teo govori da Miki ima osam godina, ali da ne ide u školu jer je malo poseban, što kod Lucija izazove sažaljenje, a kod Kaze smijeh. Lucija shvati da nešto nije u redu, na što joj Kazo objasni da Barbara mrzi djecu i da je Teu, kada je bio u očinskoj fazi, kupila papagaja. 

Natrag na televiziji, Robi i Irena eliminirali su sve osim dvoje kandidata - Plavušu i Kratkovidnog tipa. Irena govori da su pri kraju s uvjetima, a Robi govori da je sljedeći uvjet imanje brata ili sestre blizanca. Kratkovidni tip tada govori kako su mu preboljeni tifus i prethodno radno iskustvo u rudniku jasni, ali mu nije jasno kakve veze njegov brat ima s tim, na što ga Robi odmah potjera. Ostaje Plavuša, koja govori da je fotogenična, da ima vozački, da "Straussovu krivulju" zna nacrtati od malena, da je tifus pokupila u studentskom domu, da je u rudiniku honorarno radila prošlog ljeta i da ima sestru blizanku koja je već bila kod njih na audiciji, ali nije prošla. Zbunjena odgovorom, Irena pregledava papire, a Robi se dosjeti da adresira Plavušin jaki dalmatinski naglasak te ju potjera. Kada Inspicijent otvori vrata da prozove prve kandidate, ugleda samo Robija i Irenu te, izbezumljen, poziva Šefa. Ljutit, Šef dolazi vidjeti koji se glumac sada odlučio prebaciti u voditeljske vode, a kada vidi Robija i Irenu sruši se i završi u bolnici.

U pubu, Irena uz šampanjac slavi povratak na posao s Lucijom. Dok njih dvije pričaju i komentiraju *Prijatelje*, Armando čita *[[Globus (časopis)|Globus]]*, čija naslovnica navodi da je ukraden izvjesni "imenik homoseksualaca", što njega šokira. Nakon što Armando ode, Lucija Ireni prepriča epizodu prijatelja u kojoj su dečki dobili veći stan nakon oklade, što Ireni da ideju da se s dečkima oklade i tako pokušaju dobiti njihov stan. Lucija je isprva šokirana Ireninom prepredenošću, ali ideja veće stana joj je primamljiva; dok Irena pokušava smisliti okladu koju će dečki sigurno izgubiti, Lucija ne želi da varaju. U tom trenutku dolaze Robi i Kazo, a Robi plaća rundu svima jer je vraćen na posao. Za njima dolazi i Teo s Mikijem te navodi da je Barbari morao prepisati vikendicu na Žumberku kako bi ga dobio natrag. Robi u tom trenutku shvati tko je Miki te odmah govori Teu da ne može biti u stanu, međutim pristane kada Teo kaže da će plaćati televiziju i struju. Sretan, Teo hvali Mikija da je jako pametan, na što papagaj govori: "Teo je debil". Dok se svi smiju, Teo krivi Barbaru za tu izjavu te govori kako Miki može zbrajati, oduzimati, plesati i pjevati, u što Irena sumnja. Kazo predloži da ga nauče "Internacionalu", a kada Irena ponovno posumnja u to, Teo predloži okladu, ali u rundu pića. Lucija skoro otkrije Irenin podmukli plan, ali Irena ju zaustavi na vrijeme i predloži veći ulog - zamjenu stanova. Iako su i Robi i Kazo skeptični oko tih uvjeta, Teo je toliko uvjeren u pobjedu da pristaje. Kako bi ih uvjerio, otpjeva prvu riječ "Internacionale", koju Miki ponovi. Kada Robi pita što će cure učiniti za njih, Irena prvo predloži da im pokaže svoje grudi, što dečki odbiju, a nakon toga da im Lucija pokaže svoje, što također otpada. Robi tada predloži da im cure čiste i pospremaju stan mjesec dana, što Irena izvorno odbije, ali ju Robi isprovocira da pristane na okladu, koja glasi: Miki mora do Dnevnika sljedećega dana naučiti pjevati prva dva stiha "Internacionale". Dečki odmah krenu učiti Mikija pjesmu, međutim on ponavlja "Teo je debil", a ubrzo im prilazi Armando koji im govori da su ih skinheadsi iz sepearea "zamolili" da prestanu pjevati tu pjesmu u pubu. 

Sljedećeg jutra, Lucija je zabrinuta da će izgubiti okladu jer dečki vježbaju s Mikijem od zore. Tada u stan dolazi Irena s drugim papagajem, koji izgleda identično kao Miki, a zapravo je papagaj Kiki, koji pripada Ireninoj teti Faniki i ne zna pričati. Plan je jasan: zamijeniti Mikija s Kikijem i tako sabotirati dečke. Kod dečkiju, Kazo igra PlayStation kada netko pozvoni na vrata; iako Kazo govori Robiju (koji pravi doručak) i Teu (koji priča s Mikijeom) da je netko pred vratima, oni ga ignoriraju tako da on prekida igru i pušta cure u stan. Robi ju provocira, a kada Irena izrazi svoju sumnju u njihov trening, Miki otpjeva prvi stih pjesme bez greške. Irena se tada teatralno sruši, a dok joj dečki pomažu, Lucija pokuša zamijeniti ptice, ali na kraju nije sigurna je li uspjela jer su se obje ptice razletjele pa je samo ugrabila prvu koju je stigla; kada pokušaju natjerati pticu da pjeva bez uspjeha, pomisle da su opet završile s Kikijem. Međutim, kada Lucija ode na zahod, a Irena u sobu, papagaj kaže "Teo je debil" i otkrije da je zapravo Miki, što cure ne znaju. 

Teo se sprema za posao i ostavlja Kazu i Robija da vježbaju s Mikijem te im govori da mu daju pepermint ako ne bude pjevao. Kako Kiki ne pjeva, Kazo mu da pepermint, ali Kiki od njega umre jer mu je Kazo zabunom dao žvaku. Tada dolazi Irena, koja ponovo želi zamijeniti ptice, ali Kazo je u panici i ne pušta ju u stan. Robi tada pošalje Kazu po novog papagaja dok on odlazi kod Lucije kako bi otkazao okladu. Irena je nazvala Luciju i rekla joj da nije uspjela zamijeniti ptice, međutim tada do nje dolazi Erotoman, koji želi posuditi *Kraljicu štrcanja*. Lucija mu govori da mu ga ne može izdati jer je rezerviran, na što joj on odgovara da ga je on rezervirao, ali Lucija je zbunjena te mu samo da je broj osobe koja je rezervirala da ju nazove i dogovori se s njom; tada u videoteku dolazi Robi, koji pokušava otkazati okladu, a iako je Lucija za to, kaže da se prije odluke mora dogovoriti s Irenom. 

Kada se Teo vrati s posla, Irena s njim ulazi u stan tražeći četku, a tamo zamijeni mrtvog Kikija s Mikijem i tako sabotira vlastiti plan. Teo sjeda pored Mikija, ali otkrije da se ovaj nije pomaknuo od prvog stiha pa se naljuti na dečke, ali nastavlja vježbati. Istovremeno, u videoteci, Erotoman pokušava objasniti Luciji da mu se nitko ne javlja na telefon jer zove sam sebe, međutim ona ne shvaća o čemu on govori te mu odbija izdati film; u jednom trenutku, Robi pobijesni i istjera ga iz videoteke. Tada dolazi Irena, koja odbija odustajanje od oklade. Kada Robi ode, Irena se pohvali Luciji, međutim ubrzo shvati da u torbici ima mrtvog papagaja. 

Kazo se ubrzo vraća u stan s novim papagajem, ali ga na haustoru zaustavlja Robi, koji ga pita je li on rekao Ireni da je "Miki" umro jer je djelovala prilično samouvjereno. Kazo kaže da nije i hvali se kako je donio identičnog papagaja, koji uz to ima i apsolutni sluh. Kada ulaze u stan, shvate da se Teo već vratio i odluče "mrtvog Mikija" baciti kroz prozor i zamijeniti ga novim, ali ne vide da je pravi Miki odletio. Kada Teo izađe iz kupaonice, brzinski bace novu krletku kroz prozor, koja padne na automobil ispod prozora. Teo nastavlja vježbati s "Mikijem", ali ovaj ne pjeva; Teo mu da pepermint, a novi papagaj također umre dok je Teo u Robijevoj sobi pričao na mobitel. Robi tada odluči i ovog papagaja izbaciti kroz prozor i reći Teu da je pobjegao. Kada se Teo vrati, Robi okrivi Kazu, međutim Teo se ne nervira jer zna da će se Miki vratiti, ali boji se da neće imati vremena naučiti ga pjesmu do kraja.

Teo pošalje Kazu i Robija da traže Mikija, dok on ostaje na prozoru i zviždi. Irena čuje Robija i Kazu kako se žale na haustoru te je uvjerena da su dobile okladu, dok je Lucija tužna jer su ubile papagaja. Dok Teo traži Mikija, Kazo i Robi odlaze u pub i piju; nakon što Robi naruči novu rundu, Kazo predloži da idu kući i počnu se spremati. Kada se vrate, shvate da se Miki još nije vratio, što njih ne šokira previše, dok je Teo zabrinut. Tada dolaze i cure, koje likuju i misle da su dečki namjerno potjerali papagaja jer ga nisu uspjeli naučiti pjesmu. U tom se trenutku na prozor vrati Miki, što šokira sve osim Tea, koji je sretan što se Miki vratio, i Lucije, koja je sretna što je ptica živa. Irena, vjerujući da je u pitanju Kiki, ponudi dečkima izmjenu oklade: smatrat će se da su dečki pobijedili ako ptica izusti barem jednu riječ. Kazo i Robi se bune, ali Teo pristaje na nove uvjete. Kada se čini da ptica neće pjevati, Irena govori dečkima da se do jutra imaju odseliti, međutim Miki tada otpjeva oba stiha pjesme, što zbuni sve prisutne. 

Dok je Irena u šoku, na vrata dolazi susjed Čaušević s trećeg kata, koji u ruci nosi krletku i kutiju za cipele. Otkriva kako mu je mrtvi Kiki ulubio krov, a krletka razbila šajbu, što mu je veliki problem jer je upravo kupio novi auto na kredit, a nije uplatio kasko osiguranje. Kazi i Robiju je neugodno, Irena je žalosna, Lucija plače zbog mrtve ptice, a Teo je potpuno zbunjen. Robi, Kazo i Irena pokušaju sve okrenuti na šalu, međutim uplakana Lucija odlazi, a za njom i svi osim Tea, koji ostaje sam u stanu sa zbunjenim susjedom.

## Uloge

### Glavne uloge

*René Bitorajac kao Robert Kumerle (Robi), kvartovski dečko koji je u potrazi za stanom
*Mila Elegović Balić kao Irena Grobnik, manekenka u usponu koja je također u potrazi za stanom
*Tarik Filipović kao Teodor Friščić (Teo), odvjetnik čiji se brak raspada i Kaznin prijatelj
*Nataša Dangubić kao Lucija Toć, zbunjena djelatnica u videoteci koja slučajno postaje Irenina cimerica
*Hrvoje Kečkeš kao Kazimir Hrastek (Kazo), filmofil i Teov prijatelj koji odlazi od kuće i tako slučajno postaje Robijev cimer

### Sporedne uloge

* Dražen Čuček kao Konobar, konobar u pubu *Bitange i princeze*
* Zvonimir Zoričić kao Šef, urednik na StrTV-u
* Željko Duvnjak kao Inspicijent, inspicijent na StrTV-u
* Mile Kekin kao Erotoman, erotoman koji posjećuje videoteku

### Gostujuće uloge
* Nina Badrić kao Plavuša	
* Drago Asić kao Susjed	
* Domagoj Novokmet kao Kratkovidni tip
* Jadranko Glavačević kao Štreber
* Marina Ležaić kao Kandidatkinja 1

## Zanimljivosti

Nina Badrić je u drugoj epizodi prve sezone također imala *[[cameo]]* nastup kao Plavuša. U toj se epizodi također pojavila kao jedna od kandidatkinja za mjesto voditeljice na StrTV-u. Međutim, u ovoj je epizodi potvrđeno da je Plavuša iz druge epizode sestra blizanka Plavuše iz ove epizode. Također, Domagoj Novokmet, koji je tumačio jednog od kandidata na audiciji, u to je doba bio novinar i voditelj na HRT-u te je tako postao jedan od mnogih djelatnika HRT-a koji su imali *[[cameo]]* nastupe u seriji. 

## Napomene

## Vanjske veze
*